КIэртIоф гъэбэкхъа
КIэртIофыр яукъэбз, IупщIэурэ яупщIатэ. Бжьыныщхьэ укъэбзар мазэ ныкъуэм хуэдэу яупщIатэ. Бжьыныху укъэбзар тыкъыр цIыкIу-цIыкIуурэ яупщIатэ, шыбжий сыр мыхьэжар зэпэплIимэ цIыкIуурэ зэпаупщI. Шыуаным тхъу иралъхьэри къагъэплъ градуси 120 — 130-рэ хъууэ. Абы бжьын упщIэтар, бжьыныхур халъхьэри, зэIащIэурэ тхъуэплъыфэ къытеуэхукIэ ягъэлыбжьэ, итIанэ абы халъхьэ шыбжий упщIэтар.
Псори зэрызэщIэлъу ягъэлыбжьэтхъуэплъ дахэ хъухукIэ, итIанэ кIэртIоф укъэбзар халъхьэ, шыгъу траудэ, лэпс пщтыр щIакIэ, зэIащIэри, шыуаныщхьэр тепIауэ мафIэ щабэм тету ягъэбэкхъ хьэзыр хъуху, псыр щIэвэщIэху. Пщтыру Iэнэм трагъэувэ, пIастэ, мырамысэ, щIакхъуэ и гъусэу.
Халъхьэхэр (цIыхуитI Iыхьэ): кIэртIоф укъэбзауэ — грамм 300, бжьыныщхьэ укъэбзауэ — грамм 50, бжьыныху укъэбзауэ — грамми 10, тхъууэ — грамми 100, лэпсу — грамми 100, шыбжийуэ, шыгъуу — узыхуейм хуэдиз.
Ху хьэлIамэ
Хугу хьэжыгъэмрэ нартыху хьэжыгъэмрэ япэ щIыкIэ яухуэнщI, тепщэчышхуэм иракIутэри, бэлагъкIэ зэIащIэурэ, шыгъу зыхэлъ псы пщтырыр хакIэ. Япща иужь, IэфI къыщIыхьэн щхьэкIэ сыхьэти 3 — 4-кIэ щагъэт, гуэдз хьэжыгъэ тIэкIу щIапщэж. ИтIанэ нартыху хьэлIамэм хуэдэу ягъавэ. Къыхахыжри, псы щIыIэ дагъэжэхыж. ХьэлIамэпсым шыбжий плъыжь хьэжа зыхэлъ бжьын гъэлыбжьа тракIэри, хьэлIамэм драф.
Халъхьэхэр (цIыхуитI Iыхьэ): ху хьэжыгъэу — г 200, гуэдз хьэжыгъэу — г 20, нартыху хьэжыгъэу — г 60, шэуэ — г 80, тхьэвым щхьэкIэ псыуэ — г 80, хьэлIамэ зэрагъэвэну псыуэ — г 1500-рэ, шыгъуу — узыхуейм хуэдиз.
Къубатий Борис.
